**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 04.12.2017, ora 08.00 – 05.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.12.2017, ora 07.00**

**RÂURI**

**Debitele au fost în general în scădere**, exceptând Buzăul, bazinele mijlocii şi inferioare ale Mureşului, Târnavelor, cursurile inferioare ale Vişeului, Turului, Crasnei, Barcăului, Crişurilor, Begăi, Jiului, Oltului, Vedei, Argeşului, Ialomiţei, unde au fost în creştere prin propagare şi relativ staţionare pe râurile din bazinele hidrografice: Suceava, Moldova, Prut şi cursul Siretului.

Se situează peste **COTELE DE ATENȚIE** râurile la staţiile hidrometrice: Tur – Micula (270+23)-jud.SM, Pârâul Câinelui - Vârtoapele (200+4)-jud.TR şi Glavacioc – Crovu (200+5)-jud.GR.

Debitele se situează în general la valori în jurul și peste normalele lunare, exceptând râurile din bazinele: Crasna, Moraviţa, cursul Siretului, Bârlad şi Prut, unde se situează la valori cuprinse între 20 şi 50% din acestea.

Formaţiunile de gheată (gheaţă la maluri) sunt prezente pe râurile la staţiile hidrometrice: Moldova – Fundul Moldovei şi Cuejdiu – Cuejdiu.

**Debitele vor fi în general în scădere**, exceptând Buzăul, cursurile inferioare ale Crişurilor, Mureşului, Jiului, Oltului, Vedei, Argeşului şi Ialomiţei, unde au fost în creştere prin propagare şi relativ staţionare pe râurile din bazinele hidrografice: Suceava, Moldova, Prut şi cursul Siretului.

Sunt posibile creşteri de niveluri şi debite pe unele râuri mici din zonele de deal şi de munte din jumătatea de vest a ţării.

Formaţiunile de gheaţă (gheaţă la maluri), existente, se vor menţine fără modoficări importante.

**DUNĂRE**

**Debitul la intrarea în ţară (secţiunea Baziaş) în intervalul 04.12 – 05.12.2017 a fost în creştere, având valoarea de 6300 m3/s**, peste media multianuală a lunii decembrie (5200 m3/s). În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creştere (6400 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 04.12.2017, ora 09.00 – 05.12.2017, ora 06.00**

**ÎN ŢARĂ**

**Cerul a fost variabil** cu înnorări temporare în regiunile sudice și de răsărit și mai mult acoperit în interiorul arcului carpatic, unde, pe arii relativ extinse, au căzut precipitații slabe, predominant sub formă de ninsoare. În primele ore ale zilei, izolat, în Dobrogea, a plouat slab, iar în Moldova, sudul Banatului, nordul Olteniei și nord-vestul Munteniei, a fost ceață. Vântul a suflat slab și moderat cu intensificări la munte, cu viteze mai mari pe creste  - rafale de până la 75 km/h, spulberând zăpada, dar temporar, în prima parte a intervalului și în sud-vestul și sudul țării și doar trecător în centru. Temperaturile maxime, mai scăzute decât cele din ziua precedentă, în regiunile nord-vestice și centrale, dar și în extremitățile de sud-vest și de sud-est și ușor mai mari în restul teritoriului, s-au încadrat între -3 grade la Șiria (jud. Arad) și Dumbrăvița de Codru și 8 grade la Tulcea și Gorgova. La ora 20, era strat de zăpadă la munte, cu grosimi în platformele stațiilor meteorologice, de până la 94 cm (Vf. Omu), local - în nordul Moldovei, până la 10 cm, în Maramureș, până la 8 cm, sudul Banatului, până la 7 cm și Crișana, până la 3 cm și doar izolat în Transilvania, până la 4 cm. La ora 06, valorile termice erau cuprinse între -5 grade la Polovragi și 3 grade la Gura Portiței.

***Observație:***Începând de ieri, de la ora 06, au fost în vigoare 4 mesaje de atenționare - cod galben - de fenomene meteorologice periculoase imediate, emise după cum urmeză: 2 de către SRPV Bacău și câte 1 de SRPV Craiova și SRPV Timișoara.

**LA BUCUREŞTI**

**Cerul a fost variabil** cu înnorări trecătoare, iar vântul a suflat slab și moderat. Temperatura maximă, mai ridicată decât în ziua precedentă, a fost de 5 grade la Afumați și 6 grade la Filaret și Băneasa. La ora 06, se înregistrau -2 grade la stația meteo Băneasa și -1 grad la Filaret și Afumați.

**3. Prognoza meteorologică în intervalul 05.12.2017, ora 09.00 – 06.12.2017, ora 09.00**

**ÎN ŢARĂ**

**Vremea va fi rece**, mai ales dimineața și noaptea. Temperaturile maxime se vor încadra între -1 și 8 grade, iar cele minime, în general, între -7 și 0 grade. În regiunile intracarpatice și la munte vor fi înnorări, iar local și temporar va mai ninge; excepție vor face zonele joase din Banat, Crișana, Maramureș și nord-vestul Transilvaniei unde în cursul nopții treptat se vor semnala precipitații sub formă de lapoviță și ploaie, favorizând pe arii restrânse depunerile de polei. În restul teritoriului cerul va fi temporar noros și vor fi precipitații slabe, predominant ninsori pe spații mici în Moldova și doar izolat, mixte posibil în celelalte zone. Vântul va sufla slab și moderat, cu unele intensificări în sud-vest, în nord-est și pe litoral, precum și la munte, cu viteze mai mari pe creste, unde temporar va spulbera zăpada. În zonele joase vor fi condiții de ceață.

**LA BUCUREŞTI**

**Vremea va fi rece** dimineața și noaptea. Cerul va fi variabil, cu înnorări trecătoare ziua, dar condițiile de precipitații vor fi reduse. Vântul va sufla slab și moderat. Temperatura maximă va fi de 6...7 grade, iar cea minimă de -4...-2 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 04 decembrie 2017 ora 20 – 05 decembrie 2017 ora 20.**

**STAREA STRATULUI DE ZĂPADĂ în data de 04.12.2017, ora 14:**

În ultimele 24 de ore, vremea s-a răcit, dar s-a menţinut mai caldă decât normalul termic al perioadei. Cerul a fost temporar noros şi local s-au semnalat precipitaţii, mixte la altitudini mai joase şi sub formă de ninsoare la peste 1800 de metri. Temporar vântul a spulberat şi viscolit zăpada în zonele înalte. Stratul de zăpadă a scăzut cu 1-2 cm în majoritatea zonelor monitorizate. La ora 14 stratul de zăpadă măsura: 90 cm la Bâlea-Lac, 94 cm la Vârful Omu, 10 cm Sinaia, 5 cm la Fundata şi 1 cm la Predeal.

**EVOLUŢIA VREMII PENTRU INTERVALUL 04.12.2017 ora 20 – 05.12.2017 ora 20:**

Vremea va fi în general închisă şi va continua să se răcească. Cerul va fi mai mult noros şi pe arii extinse va ninge. Cantităţile de precipitaţii vor depăşi pe arii restrânse 15 l/mp. Vântul va sufla în general moderat cu intensificări temporare din nord-vest care vor depăşi la rafală 60-70 km/h, iar pe creste 80-90 km/h viscolind şi spulberând zăpada. Temporar se va semnala ceaţă, asociată şi cu depunere de chiciură.

**Peste 1800 m:** temperaturi minime: -17 la -13gr.C; temperaturi maxime mâine: -15 la -11 gr.C

**Sub 1800 m:** temperaturi minime: -13 la -9 gr.C; temperaturi maxime mâine: -11 la -5 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1600 m: RISC ÎNSEMNAT (3)**

Valorile termice exclusiv negative înregistrate în ultimele 24 de ore, au determinat îngheţarea la suprafaţă a stratului de zăpadă existent. În intervalul următor, va ninge pe arii extinse şi peste aceste cruste se vor depune cca. 20 cm de zăpadă proaspătă, uşoară, de tip pulver. Vântul intens va viscoli zăpada şi o va depune pe văi şi zonele adăpostite. De asemenea, mai ales pe versanţii cu expunere sud-estică se vor forma plăci de vânt. În aceste condiţii riscul de avalanşe se va accentua, stratul nou depus, care prezintă rezistentă scăzută şi coeziune slabă, putând aluneca cu uşurinţă. Pe numeroase pante, chiar şi în condiţiile unor supraîncărcări slabe, se pot declanşa avalanşe de dimensiuni medii şi izolat, în funcţie de condiţiile locale, chiar mari.

La altitudini mai mici de 1600 m: **RISC REDUS (1)**

Stratul de zăpadă este redus dar îngheţat, ca urmare a temperaturilor negative. Peste acesta se va depune strat de zăpadă proaspătă care pe alocuri va măsura 10-15 cm. Va avea rezistentă scăzută dar riscul declanşării de avalanşe se menţine relativ scăzut. Se pot declanşa izolat, cu plecare de la altitudini mai mari sau prin supraîncărcări mari pe pantele foarte înclinate şi în zonele cu depozite însemnate de zăpadă.

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC REDUS - risc redus (1)** - cod verde ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**G.N.M., Comisariatul Judeţean Cluj şi ABA Someş-Tisa** revin cu informaţii suplimentare despre poluarea accidentală pârâului Zapodie, afluent de dreapta al râului Someşul Mic, judeţul Cluj, din data de 28.12.2017, cauzată de scurgeri masive de levigat înspre partea de sud a depozitului neconform de deşeuri Pata Rat.

Nu au fost luate măsuri urgente în vederea stopării şi eliminării fenomenului, nici de către Consiliul Judetean Cluj în calitate de proprietar al depozitului de deşeuri neconform, nici de catre Antreprenorul asocierea NORD CONFOREST SA – FINARA CONSULT SRL – INTERDEVELOPMENT SRL. Se menţioneză faptul că incidentul nu a fost anunţat telefonic prin sistemul de urgenţă, 112 la GNM SCJ Cluj. Reprezentanţii S.G.A. Cluj şi ABA Someş-Tisa s-au deplasat în teren în vederea verificării operative a aspectelor sesizate, constatând următoarele:

- se confirmă producerea unei poluări accidentale provenită de la depozitul de deşeuri neconform Pata Rat, prin antrenarea unui debit de aproximativ 5 l/s de levigat/amestec apă-levigat în pârâul Zăpodie;

- la depozitul în cauză se efectuează lucrări de închidere, care au declanşat evenimentul de poluare accidentală coroborat cu precipitaţiile din ultimele zile care au condus la cedarea parţială a digului de pământ care delimitează acumularea de levigat din corpul depozitului;

- au fost prelevate atât probe de apă (râul Zăpodie), amonte–aval depozit neconform Pata Rat cât şi de apă uzată (levigat) generată din corpul depozitului, urmând să fie analizate de către laboratorul L.R.C.A. Cluj.

În timpul controlului, s-a constatat că una din măsurile trasate anterior, respectiv "realizarea sistemului de colectare/tratare/eliminare a levigatului acumulat în zona adiacentă depozitului de deşeuri Pata Rât şi de pe corpul depozitului sau transferarea operaţiunii către un operator economic autorizat, care să asigure stoparea deversărilor de levigat direct în pârâul Zăpodie sau în zonele adiacente depozitului", nu a fost realizată.

În data de 29.11.2017, ca urmare a faptului că termenul pentru îndeplinirea acestei măsuri a fost depășit, comisarii Gărzii Naţionale de Mediu au sancţionat Consiliul Judeţean Cluj, în calitatea sa de titular al Acordului de Mediu, cu o amendă contravenţională în valoare de 60.000 lei şi au dispus noi măsuri de remediere cu termene stabilite, urmând ca la expirarea acestor termene să se realizeze un nou control pe amplasament.

Evoluţia evenimentului este monitorizată în continuare.

**ABA Mureş** revine cu informaţii suplimentare referitoare la **poluarea din data de 02.12.2017, din zona localitaţii Sângeorgiu de Mureş, jud. Mureş**, cauzată de **ape uzate tehnologice încărcate cu materii în suspensie, de culoare maro-deschis**, fară miros. Reprezentanţi ai SGA Mureş s-au deplasat pe teren pentru investigaţii şi au identificat poluatorul, staţia de sortare-spălare a a agregatelor minerale exploatate din albia râului Mureş de către **balastiera SC HM Product SRL**.

Se constată următoarele:

- Apele uzate tehnologice evacuate din decantorul colmatat, au un grad ridicat de încarcare cu materii suspensie.

- În secţiunea r. Mureş, aval de evacuarea staţiei de sortare, **concentraţia indicatorului materii în suspensie este mare comparativ cu secţiunea amonte evacuare (tabel anexat)**.

Materiile în suspensie au ca efect: scăderea transparenţei apei, distrugerea biocenozei bentale, vătămarea peştilor şi a altor organisme cu consecinţe asupra proceselor de autoepurare, stânjenirea nutriţiei peştilor.

Tabel 1: Rezultatul analizelor preliminare din **02.12.17 din R. Mureş în zona localitaţii Sângeorgiu de Mureş**

|  |  |  |  |  |  |
| --- | --- | --- | --- | --- | --- |
| Indicatorul de calitate | U.M. |  | Limite  stabilite prin Aut g.a. 70/2017-2020 | Apă de suprafaţă,  R. Mureş, 30 m amonte de evacuare din decantorul SC HM Product SRL  Proba 2 | Apă de suprafaţă, R. Mureş, 30 m aval de evacuarea din decantorul SC HM Product SRL  Proba 3 |
| Evacuare apă uzată din decantorul staţiei de sortare-spalare  Proba1 |
| ora recoltarii |  | 11:45 |  | 11:50 | 12:00 |
| Materii in suspensie | mg/l | **9087** | 60 | **247** | **399** |

Notă: în bold depăşiri ale limitelor de calitate a apei stabilite prin Autorizaţia de gospodărire

Pentru stoparea poluării, s-au luat următoarele măsuri:

- pentru stoparea imediată a evacuării s-a oprit funcţionarea staţiei de sortare-spălare;

- s-a întocmit o notă de constatare prin care s-a trasat măsura de remediere a problemelor apărute la bazinele de decantare a apelor uzate, provenite de la staţia de sortare-spălare a agregatelor minerale.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 03.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**APM Mures** informează telefonic că **incendiul izbucnit în data de 03.12.2017, de la groapa de gunoi din municipiul Sighişoara, jud. Mureş, a fost lichidat de către pompierii ISUJ, în data de 04.12.2017, la ora 14.20.**

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.12.2017 - 04.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**